
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ,

DE DISCIPLINĂ ŞI IMUNITĂŢI
	COMISIA PENTRU ADIMINISTRATIE PUBLICA, AMENAJAREA TERITORIULUI SI ECHILIBRU ECOLOGIC


	Nr. 31/1107 din 31.10.2007

	Nr. 26/ 1953  din 31.10. 2007
Nr.Pl –x  627



                                             RAPORT COMUN 
 asupra propunerii legislative   privind înfiinţarea instiutuţiei AVOCATUL COPILULUI
                  Potrivit prevederilor art.95 şi 115 din Regulamentul Camerei Deputaţilor, republicat, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate spre dezbatere, în fond, în procedură de urgenţă, cu  propunerea legislativă privind  înfiinţarea instituţiei AVOCATUL POPORULUI, trimisă cu adresa nr. Pl-x 627 din  15 octombrie 2007, înregistrată cu nr.31/1107  şi respectiv cu nr.26/ 1953   din 16  octombrie 2007.
                    Camera Deputaţilor este  prima Cameră  sesizată, conform prevederilor art.75 din Constituţia României, republicată, şi ale  art. 92 alin.(8)   din Regulamentul Camerei Deputaţilor, republicat. 
         Comisia pentru drepturile omului, culte şi problemele minorităţilor naţionale a avizat favorabil propunerea legislativă, în şedinţa din 24  octombrie 2007, cu avizul nr.25/673 din  24 octombrie 2007.

         Comisia pentru egalitate de şanse penrtu femei şi bărbaţi a avizat favorabil propunerea legislativă, în şedinţa din 24 octombrie 2007, cu avizul nr.37/393 din 24 octombrie 2007.

         Consiliul Legislativ a avizat negativ propunerea legislativă, conform avizului nr.1384/ 10.10.2007. 
         Guvernul, prin punctul de vedere, transmis cu adresa nr.6891/DRP/18.10.2007, nu susţine adoptarea acestei iniţiative legislative.
          Iniţiativa legislativă are ca obiect de reglementare  înfiinţarea instituţiei Avocatul Copilului, ca autoritate publică autonomă şi independentă faţă de orice altă autoritate publică, având drept scop apărarea  şi promovarea drepturilor şi libertăţilor copiilor şi tinerilor în vârstă de până la 18 ani.
           În conformitate cu prevederile art. 61 din Regulamentul Camerei Deputaţilor, republicat, membrii celor două Comisii au examinat propunerea legislativă în  ziua de 30  şi  respectiv 31 octombrie 2007. La lucrări a luat parte, în calitate de invitat, domnul Mihai Profir Stelian Gondoş, adjunct al Avocatului Poporului. 
           Cu prilejul dezbaterilor membri  celor două Comisii au constatat că, soluţiile legislative preconizate prin propunerea legislativă nu sunt corelate cu prevederile constituţionale care reglementează instituţia Avocatul Popoprului. În acest sens, potrivit dispoziţiilor art.58 din Constituţia României, republicată, rolul Avocatului Poporului este  apărarea  drepturilor şi libertăţilor  persoanelor fizice, acelaşi text constituţional, în teza a doua, instituind şi  funcţia de adjuncţi ai Avocatului Poporului specializaţi pe domenii de activitate. Ca atare, norma constituţională determină o competenţă materială generală pentru instituţia Avocatul Poporului, nu una de specialitate.
           Fără a face  distincţie între drepturile  şi libertăţile cetăţeneşti pe care trebuie să le apere, Avocatul Poporului veghează la respectarea tuturor drepturilor consfinţite de Constituţie, indiferent de natura, sfera de întindere a lor ori de categoriile de beneficiari ai acestora. Din această perspectivă, nu se poate pune problema constituirii unei instituţii distincte, definită „Avocatul Copilului”, deoarece  aceasta ar duce la prevalenţa unui drept sau unei libertăţi asupra alteia, la apărarea cu prioritate a unor categorii de persoane în defavoarea celorlalte, o asemenea abordare depăşind cadru constituţional. Tot sub aspect constituţional, se impune a fi relevată ideea unicităţii instituţionale a Avocatului Poporului,  motiv pentru care constituirea unei alte instituţii, cu aceeaşi denumire, chiar şi particularizată la problematica drepturilor copilului, depăşeşte cadrul constituţional, fiind susceptibilă de a crea confuzii de competenţe şi paralelisme instituţionale. Mai mult, constituirea unei instituţii distincte, de sine stătătoare, autonomă, cu competenţă de specialitate, ar determina o dedublare a acestei instituţii şi o diminuare a competenţei generale  a Avocatului Poporului, aşa cum este ea statuată de Constituţia României, republicată.
           În acest context,   cele două Comisii  au  reţinut şi faptul că, în conformitate cu prevederile art.14 alin.(2) din Legea nr.35/1997 privind  organizarea şi funcţionarea instituţiei Avocatul Poporului, republicată, această instituţie urmăreşte rezolvarea legală a cererilor adresate de către orice persoană fizică, fără deosebire de cetăţenie, vârstă, sex, apartenenţă politică sau convingeri religioase, deci, inclusiv cererile formulate de copii şi tineri sau cele adresate de alte persoane care privesc drepturile şi libertăţile acestora. 

            De asemenea, membrii Comisiilor au constatat că, în  aplicarea dispoziţiilor constituţionale ale art.58, în legea organică,  art.10 alin.(1) lit.b)   prevede în mod expres că Avocatul Poporului este asistat de adjuncţi specializaţi pe domenii de activitate, inclusiv domeniul privind  drepturile copilului, ale familiei şi tinerilor, astfel că problematica vizată de iniţiator este deja reglementată şi intră în sfera de activitate a adjunctului Avocatului Poporului care răspunde de acest domeniu.  Ca atare, rezultă că Avocatul Copilului nu poate constitui o instituţie distinctă de Avocatul Poporului, o asemenea abordare neavând temei constituţional. 
           La dezbaterea acestei iniţiative legislative, din totalul de 27 de membri ai Comisiei juridice, au fost prezenţi 14 deputaţi, iar din partea Comisiei pentru administraţie publică, amenajarea teritoriului şi echilibru ecologic, din totalul de  29 deputaţi, au fost prezenţi 24  deputaţi.
                      În urma dezbaterii, membrii celor două Comisii au hotărât, cu  majoritate de voturi ( 4 voturi împotrivă şi o abţinere), să propună plenului Camerei Deputaţilor respingerea  propunerii legislative privind înfiinţarea instituţiei AVOCATUL COPILULUI.
 În raport de obiectul şi conţinutul reglementării, iniţiativa  legislativă face parte din categoria legilor organice.
                       PREŞEDINTE,
                                 PREŞEDINTE,
                   Sergiu ANDON                               RELU FENECHIU
                        SECRETAR,                                       SECRETAR,

                    GEORGE BAEŞU                                SEREŞ DENEŞ                           
Consilieri:
dr. Corneliu Manda
Sofia Chelaru

